b'\n_START_ARTICLE_\nMaria Merc\xc3\xa8 Delm\xc3\xa0s Ferreri\n_START_SECTION_\nBiografia\n_START_PARAGRAPH_\nNascuda en una fam\xc3\xadlia de farmac\xc3\xa8utics, de jove va treballar com a administrativa. Durant el franquisme va participar activament en els moviments cat\xc3\xb2lics obrers i de base, i arrib\xc3\xa0 a ocupar c\xc3\xa0rrecs directius a nivell provincial, espanyol i europeu._NEWLINE_Inici\xc3\xa0 la seva carrera en l\xe2\x80\x99Acci\xc3\xb3 Cat\xc3\xb2lica com a delegada d\xe2\x80\x99aspirants. Entre els anys 1941 i 1953 va ser la presidenta del Consell Dioces\xc3\xa0 de la Joventut Femenina de l\xe2\x80\x99Acci\xc3\xb3 Cat\xc3\xb2lica de Lleida. El 1953 va passar a la branca de Dones i, el mateix any, va ser la primera vocal de la secci\xc3\xb3 femenina de la "Hermandad Obrera de Acci\xc3\xb3n Cat\xc3\xb3lica" (HOAC). El 1956 n\xe2\x80\x99ocup\xc3\xa0 la presid\xc3\xa8ncia._NEWLINE_El 1960 hagu\xc3\xa9 de traslladar-se a Madrid per formar part de la Comissi\xc3\xb3 Nacional de l\xe2\x80\x99HOAC femenina, en representaci\xc3\xb3 de Catalunya i Arag\xc3\xb3. Aquest fet li va permetre entrar en contacte amb representants del moviment cat\xc3\xb2lic d\xe2\x80\x99altres pa\xc3\xafsos. Aix\xc3\xad va formar part de les delegacions espanyoles que assistiren a diversos congressos internacionals. La podem trobar com a ponent en el cinqu\xc3\xa8 Congr\xc3\xa9s de la Federaci\xc3\xb3 Internacional de Moviments Obrers Cat\xc3\xb2lics (FIMOC), que va tenir lloc a Roma l\xe2\x80\x99any 1961, i tamb\xc3\xa9 com a membre de la representaci\xc3\xb3 espanyola en l\xe2\x80\x99Assemblea Constitutiva del Moviment Mundial de Treballadors Cristians (Roma, 1966)._NEWLINE_Tota aquesta activitat li va permetre ser presidenta de la Comissi\xc3\xb3 Femenina de la FIMOC (Brussel\xc2\xb7les, 1962). Durant la d\xc3\xa8cada dels anys seixanta tamb\xc3\xa9 va haver una altra lleidatana en la direcci\xc3\xb3 internacional d\xe2\x80\x99aquest moviment. La infermera Maria Dolors Sabat\xc3\xa9 Andreu (coneguda com a Lol\xc3\xadn) va ocupar, entre altres c\xc3\xa0rrecs, la secretaria adjunta del Moviment Mundial de Treballadors Cristians (1967-1971).'